- రోమ
- <
- 8
- >

8
దేవుణు ఆత్మ నడిఃపిసిని బత్కు
1 అందెఙె ఏలు యేసుక్రీస్తు ముస్కు నమకం ఇడ్జి దేవుణు ఎద్రు నీతినిజయ్తికార్‌ ఆతివరిఙ్‌ సిక్స సిల్లెద్‌. 2 ఎందానిఙ్‌ ఇహిఙ, యేసుక్రిస్తుదాన్‌ వాతి కొత్త బత్కు బత్కిదెఙ్‌ దేవుణు వన్ని ఆత్మ మఙి సిత్త మనాన్. అయ ఆత్మ సత్తుదాన్‌ పాపం కిదెఙ్‌ మన్ని ఆసదాన్‌ మాటు డిఃబె ఆత మనాట్. ఆహె సావుని సిక్స తపిసిని పాపం కిదెఙ్‌ మన్ని ఆసెఙాణిఙ్‌ నాను డిఃబె ఆత మన్న. 3 మాటు ఒడొఃల్‌ది సెఇ అసెఙాణిఙ్‌ మహిఙ్‌ పాపమ్‌దాన్‌ గెల్పిస్తెఙ్‌ దేవుణు సిత్తి రూలుఙ్‌ అట్‌ఏండ మహాద్‌. ఎందానిఙ్‌ ఇహిఙ, ఒడొఃల్‌ది సెఇ అసెఙ్‌ అడ్డు కిత్తాద్‌. గాని దేవుణు మఙి డిఃబిస్తాన్‌. ఎలాగ ఇహిఙ, మా పాపమ్‌కాఙ్‌ వందిఙ్‌ వన్ని సొంత మరిసిఙ్‌ యా లోకమ్‌దు పోక్తాండ్రె, ఒడొఃల్‌ది సెఇ ఆసెఙ్‌ మా ముస్కు ఏలుబడిః కినిదన్నిదటాన్‌ మఙి డిఃబిస్తాన్‌. వన్ని మరిసి మా లెకెండ్‌ ఒడొఃల్‌దాన్‌ పుట్తాండ్రె మా పాపమ్‌కాఙ్‌ వందిఙ్‌ సాతాన్‌. 4 అందెఙె ఏలు దేవుణు సత్తుదాన్‌ దేవుణు రూలుఙ లొఙిదెఙ్‌ అట్నాట్. ఒడొఃల్‌ది సెఇ ఆసెఙ లొఙిదెఙ్‌ అక్కర్‌ సిల్లెద్‌. ఏలు దేవుణు ఆత్మదిఙ్‌ ఇస్టం ఆతి లెకెండ్‌ బత్కిదెఙ్‌ అట్నాట్.
5 ఒడొఃల్‌ది సెఇ ఆసెఙ లొఙిజి బత్కినికార్‌ దన్ని వందిఙె ఎత్తు కిజి మంజినార్‌. గాని దేవుణు ఆత్మదిఙ్‌ లొఙిజి నడిఃనికార్‌ దేవుణు అత్మదిఙ్‌ తగిత్తికెఙ్‌ ఒడ్ఃబినార్‌. 6 పాపం కిదెఙ్‌ ఒడొఃల్దు మన్ని సెఇ అసెఙ ఏలుబడిః కిని మన్సు మన్నికార్‌ దేవుణుబాణిఙ్‌ దూరం ఆనారె సానార్‌. గాని దేవుణు ఆత్మదిఙ్‌ ఇస్టం ఆతిలెకెండ్‌ బత్కినికార్‌ దేవుణువెట బత్కినార్‌ వరిలొఇ సాంతి సమదనం మంజినాద్‌. 7 ఒడొఃల్‌ది సెఇ ఆసెఙ్‌ ఏలుబడిః కిని మన్సు మన్నికార్‌ దేవుణువెట కుట్ర మన్నికార్. వారు దేవుణు రూలుఙ లొఙిఇకార్. లొఙిదెఙ్‌ అట్‌ఏర్. 8 అందెఙె ఒడొఃల్‌ది సెఇ ఆసెఙ్‌ ఏలుబడిః కిన మన్సు మన్నికార్‌ దేవుణుదిఙ్‌ ఇస్టం ఆతివజ నడిఃదెఙ్‌ అట్‌ఏర్‌.
9 దేవుణు ఆత్మ మీ లొఇ మహిఙ అయ ఆత్మదిఙ్‌ లొఙిజి మండ్రెఙ్‌ అట్నిదెర్. ఒడొఃల్‌ది సెఇ ఆసెఙ్‌వందిఙ్‌ లొఙిజి మండ్రెఙ్‌ ఎత్తు కిని మన్సుదిఙ్‌ లొఙిజి మండ్రెఙ్‌ అక్కర్‌ సిల్లెద్‌. క్రీస్తుబాణిఙ్‌ వాజిని ఆత్మ సిల్లికాన్‌, క్రీస్తుఙ్‌ సెందితికాన్‌ ఆఏన్. 10 గాని మీ లొఇ క్రీస్తుబాణిఙ్‌ వాజిని ఆత్మ మహిఙ మీ ఒడొఃల్‌ పాపమ్‌దాన్‌ సానాద్‌ గాని మీ ఆత్మ బత్కినాద్. ఎందానిఙ్‌ ఇహిఙ దేవుణు మీ పాపమ్‌కు విజు మాయిప్తాండ్రె నీతి మన్నికార్‌ ఇజి ఇడ్త మనాన్. 11 సాతివరిబాణిఙ్‌ యేసుఙ్‌ మరి బత్కిస్తి దేవుణు ఆత్మ మీలొఇ బత్కజిమహిఙ, సాతివరిబాణిఙ్‌ క్రీస్తుఙ్‌ ‌మరి బత్కిస్తి దేవుణు సాజిసొని మీ ఒడొఃల్‌దిఙ్‌బా బత్కిస్నాన్‌. మీలొఇ మన్ని దేవుణు ఆత్మదాన్‌ యాక కినాన్.
12 అందెఙె తంబెరిఙాండె, మాటు ఉండ్రి దన్నిఙ్‌ లొఙిజి మండ్రెఙ్‌ బాజిత మన్నికాట్‌ గాని అక్క ఒడొఃల్‌ది సెఇ ఆసెఙ్‌ లొఙినిక ఆఏద్‌. 13 ఎందానిఙ్‌ ఇహిఙ, మీ ఒడొఃల్‌ది సెఇ ఆసెఙాణిఙ్‌ ఏలుబడిః కిబె ఆని మన్సు వెహ్తిలెకెండ్‌ నడిఃతిఙ మీరు సాన సొనార్‌. గాని దేవుణు ఆత్మదాన్‌ మీ మన్సుదు మన్ని సెఇ ఆసెఙ లాగ్జిపొక్తిఙ ఎలాకాలం బత్కినిదెర్‌. 14 దేవుణు ఆత్మ నడిఃపిసిని వజ నడిఃనికార్‌ దేవుణు కొడొఃరె. 15 ఎందానిఙ్‌ ఇహిఙ, దేవుణు మఙి సిత్తి ఆత్మ మఙి తియెల్‌ తపిసి వెటి పణిమణిసిర్‌ లెకెండ్‌ ముందాల్‌ మహివజ సిక్స వానాద్‌ ఇజి తియెలాజి మండ్రెఙ్‌ ఇడ్‌ఏన్‌. గాని మఙి దేవుణు కొడొఃర్‌ ఇజి ఇడ్త మనాన్‌. అందెఙ మాటు ఏలు దేవుణుదిఙ్‌ అబ్బ ఇజి కూక్తెఙ్‌ ఆనాద్‌. 16 మాటు దేవుణు కొడొఃర్‌నె ఇజి దేవుణు ఆత్మ మా ఆత్మవెట కూడిఃతాండ్రె నిజం వెహ్సినాన్‌ ఇజి మాటు నెసినాట్. 17 మాటు దేవుణు కొడొఃర్‌ కాక దేవుణు వన్ని కొడొఃరిఙ్‌ ఇడ్తిమన్ని ఆస్తిదిఙ్‌ అక్కు మఙి వానాద్. దేవుణు క్రీస్తుఙ్‌ ఇడ్తిమన్ని అక్కుఙ్‌బా క్రీస్తువెట మఙి దొహ్‌క్నె. ఎలాగ ఇహిఙ మాటు క్రీస్తువెట వన్ని గొప్ప గవ్‌రం దొహ్‌క్తెఙ్‌ ఇహిఙ వన్నివెట కస్టమ్‌కుబా బరిస్తెఙ్‌వలె.
వాని కాలమ్‌దు తోర్ని సోకు
18 యా కాలమ్‌దు మఙి వాని కస్టమ్‌కు సుడ్‌తిఙ అక్కెఙ్‌ ఏపటిదిక్కెఙ్‌ ఆఉ ఇజి నాను ఒడ్ఃబిజిన. గాని వాని కాలమ్‌దు దేవుణు మఙి తోరిసిని సోకు దిన్నిఙ్‌ ఇంక ఎస్సొ గొప్ప పెరిక. 19 దేవుణు కొడొఃర్‌ ఎయెర్‌ ఇజి దేవుణు తోరిస్ని కాలం వందిఙ్‌ దేవుణు తయార్‌ కిత్తికెఙ్‌ విజు ఆసదాన్‌ ఎద్రుసుడ్ఃజి మంజినె. 20 ఎందానిఙ్‌ ఇహిఙ దేవుణు తయార్‌ కిత్తికెఙ్‌ విజు పణిదిఙ్‌ రెఏండ సిక్స సీజి ఇడ్తాన్‌. ఎలాగ ఇహిఙ అక్కెఙ్‌ కిత్తిక ఆఏద్. ఉండ్రి దన్ని వందిఙ్‌ వారు ఎద్రుసుడ్ఃజి మండ్రెఙ్‌ ఇజి దేవుణునె అక్క జర్పిస్తాన్. 21 ఇనిక ఎద్రుసుడ్ఃజి మంజినె ఇహిఙ, దేవుణు తయార్‌ కిత్తికెఙ్‌ విజు ఏలు పాడాఃజి సొని దన్నిఙ్‌ అడిగి ఆతె మన్నె గాని దన్నిబాణిఙ్‌ని దేవుణు డిఃబిస్ని దన్నిఙ్‌ ఎద్రుసుడ్ఃజి మంజినె. వన్ని కొడొఃరిఙ్‌ తగితి లెకెండ్‌ గొప్ప జాయ్‌ కల్గితి మన్ని విడుఃదల సీనాన్‌ ఇజి ఎద్రుసుడ్ఃజినె.
22 ఏలుదాక, ఏరుఈబాని ఆయ్‌లికొడొః నొప్పిదాన్‌ అడఃబానిలెకెండ్‌, దేవుణు తయార్‌ కిత్తికెఙ్‌ విజు ఉండ్రెలెకెండ్‌ మొరొ ఆజి మంజినె. 23 దేవుణు తయార్‌ కిత్తికెఙ్‌ విజునె ఆఉ, దేవుణు ఆత్మ దొహ్‌క్తి మాటుబా అడఃబాజి మంజినాట్. మా లొఇ మన్ని దేవుణు ఆత్మ ఇహిఙ తొలిత దొహ్‌క్తి ఉండ్రి ఇనాయం లెకెండె. వెనుక వాని పూర్తి ఇనాయమ్‌దిఙ్, ఇహిఙ దేవుణు వన్ని కొడొఃరిఙ్‌ ఇడ్తిమన్ని గొప్ప అక్కువందిఙ్‌ మాటు ఎద్రుసుడ్ఃజి మంజినాట్. నస్తివలె మా ఒడొఃల్‌ కస్టమ్‌దాన్‌ డిఃబె ఆనాద్లె. 24 దేవుణు మఙి రక్సిస్తిబాణిఙ్‌ అసి మాటు మఙి వాని జాయ్‌ కల్గితిమన్ని విడుఃదలవందిఙ్‌ ఎద్రు సుడ్ః‌జి మంజినాట్. ఎద్రుసుడ్ఃజి మంజినిక సుడ్ఃతాన్‌ ఇహిఙ ఒరెన్‌ దన్నివందిఙ్‌ ఎద్రుసుడ్ఃజి మండ్రెఙ్‌ ఆక్కర్‌ సిల్లెద్‌గదె. ఎందానిఙ్‌ ఇహిఙ సుడ్ఃతి వెనుక దన్నివందిఙ్‌ మరి ఎద్రుసుడ్ఃజి మన్‌ఏన్‌గదె. 25 గాని మాటు సుడ్ఃఇ దన్నివందిఙ్‌ ఎద్రుసుడ్ఃజి మహిఙ్, దన్నివందిఙ్‌ ఓరిసి మంజినాట్.
26 అయావజనె మా లొఇమన్ని ఆత్మ వందితిమన్నివలె దేవుణుఆత్మ మఙి సత్తు సీజినాన్. ఎలాగ పార్దనం కిదెఙ్‌ ఇజి నెస్‌ఏండ మాటెఙాణిఙ్‌ వెహ్తెఙ్‌ అట్‌ఇనన్ని గుపె ఆనివలె దేవుణు ఆత్మనె మా వందిఙ్‌ పార్దనం కిజినాన్. 27 మా మన్సుదు ఇనిక ఇజి దేవుణు సూణాండ్రె, దేవుణు ఆత్మ వెహ్నిక అర్దం కిజినాన్. అక్క ఇనిక ఇహిఙ దేవుణు ఆత్మ దేవుణు వెట ఎలాగ పార్దనం కిదెఙ్‌ ఇజి దేవుణు ఆస ఆజినాండ్రొ అయావజ దేవుణు ఆత్మ వరివందిఙ్‌ పార్దనం కిజినాన్.
విజువనకాఙ్‌ ముస్కు గొప్పఙ గెలిస్నాట్‌
28 దేవుణుదిఙ్‌ ప్రేమిసినివరిఙ్‌ వాండ్రు ఏర్‌పాటు కిత్తిదన్నిఙ్‌ ఎర్లిస్తివరిఙ్, విజు నెగెండ్‌ జర్పిసినాన్‌ ఇజి మాటు నెసినాట్. 29 దేవుణు ముందాల్‌నె వన్నిఙ్‌ నమ్మిని వరిఙ్‌ నెస్తాండ్రె వరిఙ్‌ ఎర్లిస్తాన్. వన్ని మరిసిలెకెండ్‌ ఆనార్‌ ఇజి దేవుణు వరిఙ్‌ కేట ఇడ్తాన్. ఆహె కిత్తిఙ్‌ క్రీస్తు దేవుణుదిఙ్‌ పెరిమరిసి లెకెండ్‌ ఆనాన్. దేవుణు కొడొఃరాతి మాటు యేసుఙ్‌ తంబెరుఙు లెకెండ్‌ ఆనాట్. 30 ఎయెర్‌ దేవుణుదిఙ్‌ నమ్మినార్‌ ఇజి దేవుణు ముందాల్‌నె నెస్తాన్. వరిఙ్‌ దేవుణు కూక్తాన్. దేవుణు కూక్తిఙ్‌ వన్నిడగ్రు సొహివరిఙ్‌ వరి పాపమ్‌కు విజు సెమిస్తాండ్రె దేవుణు వెట కూడిఃత్తికార్‌ ఇజి ఇడ్తాన్‌. కూడుఃప్తి వరిఙ్‌ వన్ని గొప్ప జాయ్‌ సిత్తాన్.
దేవుణు ప్రేమ
31 ఏలు దన్నివందిఙ్‌ మాటు ఇనిక వెహ్నాట్. దేవుణు మా దరిఙ్‌ మహిఙ మా ఎద్రు ఎయెర్‌బా నిల్‌ఏర్‌ ఇజినె వెహ్తెఙ్. 32 దేవుణు వన్ని సొంత మరిసిఙ్‌ సిఏండ ఆఏతాన్. గాని గొప్ప కస్టమాతి సావుదిఙ్‌ ఒపజెప్తాన్. క్రీస్తుఙ్‌ మఙి సిత్తి దేవుణు, మాటు వన్ని వందిఙ్‌ బత్కిదెఙ్‌ మఙి కావాలిస్తికెఙ్‌ విజు సిఏండ్రా? నిజం సీనాన్‌. 33 దేవుణు ఎర్లిస్తివరి ముస్కు తప్పుఙ్‌ మొప్సి వరి ముస్కు గెలిస్తెఙ్‌ ఎయెర్‌బా అట్‌ఏర్. ఎందానిఙ్‌ ఇహిఙ, దేవుణునె మా పాపమ్‌కు సెమిసి మఙి వన్ని వెట కూడుఃప్త మనాన్‌. 34 మఙి సిక్స సీదెఙ్‌ ఇజి ఎయెన్‌బా తీర్పు తీరిస్తెఙ్‌ ఆట్‌ఏన్‌. మఙి సిక్స సీదెఙ్‌ ఇజి యేసు తీర్పు సీనాండ్రా? సిల్లెన్‌. ఎందానిఙ్‌ ఇహిఙ, మా వందిఙ్‌ సాతి యేసుఙ్‌ దేవుణు వన్ని ఉణెర్‌ పడఃకాదు బసయి కితాండ్రె గొప్ప గవ్‌రం సిత్తాన్‌. ఏలు క్రీస్తునె మా వందిఙ్‌ దేవుణుబాన్ ‌బతిమాల్జినాన్‌ 35 క్రీస్తుఙ్‌ మా ముస్కు మన్ని ప్రేమదిఙ్‌ అడ్డు కిదెఙ్‌ ఇనిదన్నిఙ్‌బా అట్‌ఏద్. స్రమెఙ్‌ వాతిఙ్‌బా గాని, కస్టమ్‌కు వాతిఙ్‌బా గాని, మాలెఙ్‌ వాతిఙ్‌బా గాని, కరు వాతిఙ్‌బా గాని, పొర్పాదెఙ్‌ సొక్కెఙ్‌ సిలితిఙ్‌బా గాని, ఇని ప్రమాదమ్‌కు వాతిఙ్‌బా గాని, మఙి సప్తిఙ్‌బా గాని క్రీస్తు ప్రేమ ఎసెఙ్‌బా డిఃస్‌ఎండ మంజినాద్.
36 యాకెఙ్‌ విజు దావీదు రాజు రాస్తి లెకెండ్‌ మన్నె. “మాపు మీ లోకుర్‌ ఆతాప్‌ కాక ఆఇకార్‌ ఎసెఙ్‌బా మఙి సప్తెఙ్‌ ఇజి సుడ్ఃజినార్. గొర్రెఙ్‌ కత్నికార్‌ వనకాఙ్‌ కొయ్‌దెఙ్‌ సుడ్ఃనిలెకెండ్‌ మఙి సప్తెఙ్‌ సుడ్ఃజినార్✡8:36 కీర్తన 44:22.”. 37 యాకెఙ్‌ విజు జర్గితిఙ్‌బా మాటు క్రీస్తు ప్రేమదాన్‌ విజు వనకాఙ్‌ ముస్కు గొప్పఙ గెలిసినాట్. 38-39 యాక నాను గటిఙ నమ్మిజిన. ఇనిక ఇహిఙ, సావు ఆతిఙ్‌బా గాని, బత్కు ఆతిఙ్‌బా గాని, దేవుణు దూతార్‌ ఆతిఙ్‌బా గాని, దెయమ్‌క సత్తుఙ్‌ ఆతిఙ్‌బా గాని, ఏలు జర్గినికెఙ్ ‌ఆతిఙ్‌బా గాని, వాని కాలమ్‌దు జర్గినికెఙ్‌ ఆతిఙ్‌బా గాని, ఏలుబడిః కినికార్‌ ఆతిఙ్‌బా గాని, పెరి ఎత్తుదు మన్నికెఙ్‌ ఆతిఙ్‌బా గాని, పెరి జోరెదు మన్నికెఙ్‌ ఆతిఙ్‌బా గాని, మరి ఇనికబా గాని దేవుణుదిఙ్‌ మా ముస్కు మన్ని ప్రేమదిఙ్‌ అడ్డు కిదెఙ్‌ వనకాఙ్‌ అట్‌ఉ మా ప్రబు ఆతి యేసుక్రీస్తు మా వందిఙ్‌ కిత్తి గొప్ప పెరి పణిఙాణిఙ్‌ దేవుణు వన్ని ప్రేమ తోరిస్తాన్‌.

- రోమ
- <
- 8
- >

✡8:36 8:36 కీర్తన 44:22.

© 2006 WBT