- అపొస్తు
- <
- 27
- >

27
పవులు ఓడః ఎక్సి రోమ పట్నం సొన్సినాన్‌
1 మాపు ఓడః ఎక్సి ఇటలి దేసెం సొండ్రెఙ్‌ ఇజి ఆడ్ర ‌వాతిఙ్, పవులుఙ్, మరి జెలిదు మహి సెగొండారిఙ్‌ యూలి ఇని సదాతిపతిఙ్ ‌ఒపజెప్తార్. వాండ్రు రోమ సయ్‌నమ్‌లొఇ ఉండ్రి గుంపు ఆతి అవ్‌గుస్తు ఇని గుంపుదికాన్. 2 మాపు అద్రమత్తియదాన్‌ వాతి ఉండ్రి ఓడః ఎక్తాపె పయ్‌నం ఆతాప్. యా ఓడః ఆసియ ప్రాంతమ్‌దు సమ్‌దరం డగ్రు మహి పట్నమ్‌కాఙ్‌ ‌సొనిక. దెసలొనిక పట్నమ్‌దాన్‌ ఒరెన్‌ ‌మసిదోని దేసెమ్‌దికాన్‌ ‌అరిస్తర్‌కు ఇనికాన్‌ ‌మావెట మహాన్‌. 3 మహ్స నాండిఙ్‌ ‌సీదోను ఇనిబాన్‌ వాతాప్. సతాతిపతి ఆతి యూలి పవులు ముస్కు దయ తోరిస్తాండ్రె పవులు వన్ని కూలబాబుర్‌బాన్ ‌సొన్సి వారు వన్నిఙ్ ‌నెగ్రెండ సుడ్ఃదెఙ్‌ సెల్వ సిత్తాన్‌. 4 వెనుక బాణిఙ్‌ సోతాపె కుప్ర ఇని ద్వీపు ఓరమ్‌దాన్ ‌గాలి తక్కు మహి బాడ్డిదు పయ్‌నం ఆతాప్. ఎందానిఙ్‌ ఇహిఙ ‌ద్వీపుదాన్ ‌గొప్ప గాలి సమ్‌దరం దరోట్‌ డెఃయ్‌జి మహాద్‌.
5 వెనుక మాపు కిలికియ, పంపులియ ఇని ప్రాంతమ్‌కాఙ్ డగ్రు మహి సమ్‌దరం డాట్తాపె లుకియాదు మన్ని మూర ఇని పట్నమ్‌దు వాతాప్‌. 6 బానె అలెక్సంత్రియదాన్‌ వాతి ఉండ్రి ఓడః ఇటలి పట్నం సొండ్రెఙ్‌ తయారాత మనాద్‌ ‌ఇజి రోమ సతాతిపతి సుడ్ఃతాన్. సుడ్ఃతండ్రె మఙి అయ ఓడఃదు ఎకిస్తాన్. 7 మాపు నండొ రోస్కు మెలేక పయ్‌నం కిత్తాపె గాలివందిఙ్ ‌మాలెఙ్ ఆతాపె క్నీదు ఇని ద్వీపుదిఙ్ ‌ఎద్రు వాతాప్. గాలి మఙి ఎద్రు డెయ్‌తిఙ్‌ ‌అయా సరి మరి సొండ్రెఙ్ ‌అట్‌ఎతాప్. అందెఙె మాపు గాలి తక్కు డెఃయ్తిమహి బాడ్డిదాన్ సొహపె సల్మోను ఇని బాడ్డి డాట్సి క్రేతు ద్వీపు ఓరదాన్ ‌పయ్‌నం కితాప్. 8 గాలి డెయ్‌తిఙ్‌ మాలెఙ్ ఆజి, ఓరదాన్ ‌పయ్‌నం కిత్తాపె నెగ్గిబాడ్డి ఇని కూక్ని జాగదు వాతాప్. దన్ని డగ్రు లుసెయ పట్నం మహాద్‌.
9 పయ్‌నం కిజినిఙ్‌ నండొ రోస్కు ఆతె. యూదురి పండొయ్‌ ఆతి ఉపాసి రోజుబా గడఃస్త సొహాద్. సమ్‌దరమ్‌దు ఓడఃదు సొండ్రెఙ్ ‌ప్రమాదమాని కాలం ఆత మహాద్‌. అందెఙె పవులు వరిఙ్ ‌బుద్ది వెహ్తాన్‌. 10 “బాబురాండె, మాటు ఏలు సొన్సి మహిఙ ఓడఃదిఙ్‌ని ఇబ్బె మన్ని సామానమ్‌కాఙ్, ప్ప నస్టమ్‌కు, మరి మా పాణమ్‌కాఙ్‌బా నస్టమ్‌కు వానాద్, ఇజి నాను నెస్నా”. 11 గాని అయ రోమ సతాతిపతి పవులు వెహ్తి మాట అస్‌ఎండ, అయ ఓడః నడిఃపిసినివన్ని మాటెఙ్‌ని అయ ఓడః ఎజుమాని మాటెఙ్‌ అస్తాన్. 12 పిన్ని కాలమ్‌దు మండ్రెఙ్ ‌అయా బాడ్డి నెగ్గికాద్ ‌ఆఏద్‌ ఇహిఙ్ ‌బాణిఙ్ ‌డిఃసి సోతెఙ్ ‌నండొండార్ ‌వెహ్తార్‌. క్రేతదు మన్ని పీనిక్సు ఇనిబాన్‌ అందిజి బానె పిన్ని కాలం గడఃప్నాట్‌ ఇజి వారు విజేరె ఒడిఃబితార్. యా పీనిక్సు పట్నం దసిణ పడఃమర, ఉస్సన్‌ పడఃమర దరోట్‌ ‌మొకొం మహ్త మహాద్‌.
సమ్‌దరమ్‌దు ముసూర్ ‌డెఃయ్‌జినాద్‌
13 దసిణ దరోటాణ్ ఉండ్రి ఇజిరి గాలి డెయ్‌తిఙ్‌ వారు సొండ్రెఙ్ ‌ఒడ్ఃబిత్తిలెకెండ్ ‌సొనాట్‌ ఇజి ఒడిఃబిత్తారె, ఓడఃది లంగరు*27:13 బరుమన్ని పణుకుదాన్ తయార్ కిత్తిక. గొలుస్కాణ్ తొహ్సి ఓడఃదు ఇడ్నార్. సమ్‌దరమ్‌దు డిఃప్తిఙ ఓడః బానె నిల్నాద్లె, సొన్ఏద్ లాగితారె సోత్తార్. క్రేతు ఓర దానె సొన్సి మహార్‌. 14 గాని సణెం వెనుక ఉస్సన్‌ తూర్‌పు దరొటాన్‌ ఊరకులొన్‌†27:14 ఊరకులొన్ ఇని తుపాన్ గాలి డెఃయ్తిఙ ఓడః సొండ్రెఙ్ గొప్ప కస్టమానాద్. అయ గాలి ఉస్సన్‌ తూర్‌పు దరొటాణ్ డెఃయ్జినాద్ ఇని పెరి గాలి ద్వీపుదాన్‌ గొప్పఙ్‌ ‌డెఃయ్తాద్. 15 పెరి గాలి ఓడఃదిఙ్ డెయ్‌తిఙ్‌ గాలి ఎద్రు సొండ్రెఙ్ ‌అట్‌ఎండాతాద్. అందెఙె మాపు గాలి ఎద్రు సొండ్రెఙ్ అట్‌ఎండాతానె గాలి డెఃయ్‌తి మహి దరోట్నె ఓడః మహ్తాపె సొహప్‍.
16 వెనుక కంద ఇని ఉండ్రి ఇజిరి ద్వీపు ఓరదాన్ ‌సొహివలె అయ గాలి మా ముస్కు డెఃయ్ఏండ అయ ద్వీపు మఙి ముస్తాద్. నండొ కస్టబాడిఃతాపె ఇజిరి ఓడఃదిఙ్ ముస్కు లాగితాప్. 17 ముస్కు లా‍గితాపె నెగ్రెండ తొహ్త ఇడ్తాప్. వెనుక పెరి ఓడఃదిఙ్ పెరి నాసుదాన్ ‌సుటులం గటిఙ తొహ్తార్. మరి సుర్తిసు ఇని ఇస్క మెటు ముస్కు ఓడః డెఃయ్‌నాద్‌సు ఇజి తియెలాతారె ఓడః మెలేక సొనీద్ ‌ఇజి ఓడఃది సాప‡27:17 గాలి వాజి నెక్సి ఒనిదన్నిఙ్‌ ఓడఃదిఙ్‌ తెరలెకెండ్‌ తొహ్నిక డిఃప్తారె గాలి డెఃయ్‌నిదరోట్‌ సొనీద్ ‌ఇజి డిఃస్తార్. 18 అయ ముసూర్‌ డిఃస్‌ఏండ డెఃయ్‌జి మహిఙ్‌ మహ్స నాండిఙ్‌ ‌వారు ఓడఃదు మహి బరుఙ్ సమ్‌దరమ్‌దు విసీర్దెఙ్ ‌మొదొల్‌స్తార్. 19 దన్ని మహ్స నాండిఙ్‌ వారు ఓడః నడపిసిని సెగం సామనమ్‌కు వరి సొంత కికాణిఙ్‌ సమ్‌దరమ్‌దు విసీర్తార్. 20 నండొ రోస్కు పొద్దు గాని సుక్కెఙ్ గాని తోర్‌ఏండ మహె. గాలి గొప్పఙ డెఃయ్‌జి మహాద్‌. మా పాణమ్‌దిఙ్‌ ఎలాగ ‌గెల్‌పిస్తెఙ్, మాపు సానాప్లెసు‌ ఇజి తియెలాతాప్.
21 వారు నండొ రోస్కు బోజనం కిఏండ మహిఙ్‌ పవులు వరి నడిఃమి నిహండ్రె వెహ్తాన్‌, “బాబురాండె, మీరు నామాట వెంజిమంజినిక ఇహిఙ నెగ్రెండ మహాద్‌ మరి. క్రేతుదాన్‌ సో‌ఏండ మహిదెర్‌ మరి. సోఏండ మంజినిక ‌ఇహిఙ, యా నస్టమ్‌కు కస్టమ్‌కు జర్గిఏండాతాద్‌ మరి. 22 ఏలు ఇహిఙ దయ్‌రమ్‌దాన్‌ మండ్రు ఇజి నాను గటిఙ వెహ్సిన. ఎందానిఙ్‌ ఇహిఙ మీలొఇ ఎయెన్‌బా సాజి సొన్‌ఇదెర్. గాని ఓడః ఉండ్రెనె పాడాఃన సొనాద్. 23-24 ఎందానిఙ్‌ ఇహిఙ, పొదొయ్‌ ‌నాను, ఎయె వాండ్రునొ, ఎమేణి దేవుణుదిఙ్‌ పార్దనం కిజిననొ, అయ దేవుణు దూత నాబాన్‌ వాతండ్రె, ‘పవులు, తియెల్‌ ‌ఆమ. నీను కయ్‌సరు రాజు ఎద్రు నిల్దెఙ్‌వలె. దేవుణు కనికారమాతికాన్. నీవందిఙ్‍ ఇదిలో నీ వెట మ‍న్నివ‍రి పాణమ్‌కు దేవుణు గెల్‌పిస్నాన్లె’ ఇజి వెహ్తాన్‌. 25 అందెఙె బాబురాండె, దయ్‌రమ్‌దాన్‌ మండ్రు. ఎందనిఙ్‌ ఇహిఙ దూత నావెట వెహ్తివజ జర్గినాద్‌ ఇజి నాను దేవుణు మాట ‌నమ్మిజిన. 26 గాని మా ఓడః గాలిదు సొన్సి ఎంబెబా ఉండ్రి ద్వీపుదు పాడానాద్”, ఇజి పవులు వరివెట వెహ్తాన్‌.
27 పదినాల్గి రోస్కు అద్రియ ఇని సమ్‌దరమ్‌దు మాపు ముసూర్దిఙ్ ‌అబె ఇబ్బె బూలాజి మహప్. మదరెయ్‌తు ఆతిఙ్‌ ఎంబెనొ ఉండ్రి దేసమ్‌ డగ్రు వాజినాప్‌ ఇజి ఓడః నడిఃపిసినివరిఙ్‌ ఉదెసమ్‌దు వాతాద్. 28 అందెఙె వారు ఇజిరి బరుదిఙ్ తాడు తొహ్సి డిఃప్తారె ఎసొ లోతు మనాద్‌ ‌ఇజి సుడ్ఃతార్. నూట ఇర్‌వయ్ ‌అడుఃగుఙ్ లోతు మనాద్‌ ‌ఇజి నెస్తార్. సెగం వెనుక మరి డిఃప్తారె తొంబయ్‌ అడుఃగుఙ్ ‌లోతు మనాద్‌ ‌ఇజి నెస్తార్. 29 మా ఓడః ఓరదు మన్ని పణుకుముస్కు తగ్లినాదొ ఇజి తియెలాతారె వారు ఓడః వెనుకపడఃకదాన్ ‌నాల్గి లంగరుఙ్ డిఃప్తారె జాయ్‌ ఆనెండ పార్దనం ‌కిజి మహార్‌. 30 ఇహిఙ్, ఓడః నడిఃప్నికార్ ‌ఓడః డిఃసి సొండ్రెఙ్‌ సుడ్ఃతార్. వారు ఓడః ముందాల్‌పడఃక మన్ని లంగరుఙ్ డిఃప్తెఙ్ ‌ఇజి నాటిసి ఓడఃదు మన్ని ఇజిరి ఓడః సమ్‌దరమ్‌దు డిప్తార్. ఇజిరి ఓడఃదు ఎక్సిసొండ్రెఙ్ ఆలోసనం కిత్తార్‌. 31 పవులు అక్క నెస్తాండ్రె సదాతిపతివెట, “సయ్‌నమ్‌దివరివెట, యా ఓడః నడిఃపిసినికార్‌ ‌ఓడః డిఃసి సొనార్‌ ఇహిఙ, మీరు తప్రె ఆదెఙ్‌ ‌అట్‌ఇదెర్”, ఇహాన్‌. 32 అందెఙె సయ్‌నమ్‌దికార్‌ ‌ఇజిరి ఓడః తొహ్తిమహి నాసు కుతారె సమ్‌దరమ్‌దు డిఃస్త సితార్.
33 కోడిఃజామ్‌దు పవులు విజెరె వెట వెహ్తాన్‌, “ఏలు బోజనం కిదు, మీరు బోజనం కిఏండాజి ‌పదినాల్గి రోస్కు ఆతె. నిస్సొ రోస్కు మీరు మన్సు బాద ఆజి ఇనికబా ఉణెఎండ మహిదెర్. 34 అందెఙె నాను బతిమాల్జిన, బోజనం కిదు. ఎందనిఙ్‌ ఇహిఙ మీరు సాఏండ మండ్రెఙ్‌ వలె ఇహిఙ బోజనం కిదెఙ్‌వలె. తియెలామాట్. మీలొఇ ఎయె బుర్రదాన్‌బా ఉండ్రి కొప్పుబా రాల్‌జి సొన్‌ఏద్‌ ఇహాన్‌. 35 ఈహు వెహ్తి వెనుక పవులు రొట్టె అస్తాండ్రె వారు సుడ్ఃజి మహివలె దేవుణుదిఙ్‌ వందనమ్‌కు వెహ్తండ్రె రొటె ముకెఙ్‌ కితాండ్రె తిండ్రెఙ్‌ ‌మొదొల్‌స్తాన్. 36 వారు విజేరె దయ్‌రం ఆతారె బోజనం కిత్తార్‌. 37 అయ ఓడఃదు మాపు మొత్తం రుండివందెఙ్ ‌డబయ్‌ఆరు - మంది మణిసిర్‌ ‌మహాప్. 38 వారు పొటపంజు ఉటి వీస్తి వెనుక గొదుముఙ్ సమ్‌దరమ్‌దు విసీర్‌తారె ఓడః సుల్‌కాఙ్ కిత్తార్‌.
ఓడః బదెఙ్‌ ఆజినాద్‌
39 పొద్దు సోత్తిఙ్ ‌వారు అందితి దేసెం ఎంబెణి దేసెం ఇజి నెస్‌ఏతార్ గాని ఓడః ఉండ్రి ఇస్క మన్ని పడఃకాద్‌ ఒతెఙ్‌ ‌తగితి ఉండ్రి నెగ్గి పడక సుడ్ఃతారె‌ బాన్‌ ఒనాట్ ఇజి ఒడిఃబితార్. 40 అందెఙె ఓడః నడిఃపిసినికార్‌ లంగరుఙ్ తొహ్తిమహి నాస్కుఙ్‌ కుతారె సమ్‌దరమ్‌దు డిఃస్తార్. ఓడః నడిఃప్ని సుకానుఙ్§27:40 ఓడః తిర్‌ప్ని ఇజిరి మర కట్టుఙ్‌ కుతార్. ముందాల్‌ పడఃకాదు మహి సాప ఎకిస్తారె గాలి నెక్సి ఒనిలెకెండ్ ఓరదు నడ్ఃపిస్తార్. 41 గాని ఓడః ఏరులొఇ మన్ని ఉండ్రి ఇస్క మెటుదు డఃసె ఆతాదె ఓడః ముందాహిక ఇస్కాదు నాడిఃతాద్. వెనుక పడఃకాదు పెరి ఉల్కెఙ్‌ డెయ్‌తిఙ్‌ ఓడః బదెఙ్ ‌బదెఙ్ ‌ఆత సొహాద్.
42 జెలిదాన్‌ ఒసి మహి లోకుర్ సమ్‌దరమ్‌దు ఈత డెఃయ్‌జి తప్రె ఆజి సొనార్‌ ఇజి తియెలాతారె వరిఙ్ ‌సప్తెఙ్ ‌సయ్‌నమ్‌దికార్‌ ఆలోసనం కిత్తార్‌*27:42 క‍య్దువారు తప్రె ఆతిఙ వరిఙ్‌ కాప్‌ కిని సయ్‌నమ్‌ది వరిఙ్ వరి అతికారి లోకుర్‌ సప్తెఙ్‌ ఇజి రోమ రూలు మహాద్‌ . 43 గాని సతాతిపతి పవులు ‌గిల్‌పిస్తెఙ్ ‌ఒడ్ఃబిజి సయ్‌నమ్‌ది వరి ఆలోసనమ్‌దిఙ్ సరి సిఏతాన్. ఈత డెఃయ్దెఙ్ ‌నెస్నివారు ముందాల సమ్‌దరమ్‌దు డిఃగ్‌జి గదెం డాట్సి ఈత డెఃయ్‌జి ఓరదు సొండ్రు ఇజి ఆడ్ర సిత్తాన్‌. 44 మహివరిఙ్‌ బల్లెఙ్ సెక్కెఙ్ ‌ఓడఃది ముక్కెఙ్ ‌అసి ఒడ్డుదు సొండ్రెఙ్‌ ఆడ్ర ‌సిత్తాన్. ‌ఈహె మాపు విజెపె గెల్‌స్తాపె ఒడ్డుదు అందితాప్.

- అపొస్తు
- <
- 27
- >

*27:13 27:13 బరుమన్ని పణుకుదాన్ తయార్ కిత్తిక. గొలుస్కాణ్ తొహ్సి ఓడఃదు ఇడ్నార్. సమ్‌దరమ్‌దు డిఃప్తిఙ ఓడః బానె నిల్నాద్లె, సొన్ఏద్

†27:14 27:14 ఊరకులొన్ ఇని తుపాన్ గాలి డెఃయ్తిఙ ఓడః సొండ్రెఙ్ గొప్ప కస్టమానాద్. అయ గాలి ఉస్సన్‌ తూర్‌పు దరొటాణ్ డెఃయ్జినాద్

‡27:17 27:17 గాలి వాజి నెక్సి ఒనిదన్నిఙ్‌ ఓడఃదిఙ్‌ తెరలెకెండ్‌ తొహ్నిక

§27:40 27:40 ఓడః తిర్‌ప్ని ఇజిరి మర

*27:42 27:42 క‍య్దువారు తప్రె ఆతిఙ వరిఙ్‌ కాప్‌ కిని సయ్‌నమ్‌ది వరిఙ్ వరి అతికారి లోకుర్‌ సప్తెఙ్‌ ఇజి రోమ రూలు మహాద్‌

© 2006 WBT